[{"text_idx": "#000001", "text": "DANVEZ : Dilec\u2019hiadeg ar programm 318 \u00ab Yezhou\u0300 Breizh \u00bb er gefridi 2 Sevenadur \u00ab Kalite bevan\u0303 ha skinadur \u00bb"}, {"text_idx": "#000003", "text": "Kelaouet omp bet eo raktreset gant Kuzul Rannvro Breizh votin\u0303 dilec\u2019hian\u0303 ar programm 318 \u201cYezhou\u0300 Breizh\u201d d\u2019ar 15 a viz Kerzu."}, {"text_idx": "#000004", "text": "Souezhet omp gant ar raktres-se. N\u2019omp ket evit kompren kennebeut n\u2019eo ket bet goulennet e ali digant Kuzul Sevenadurel Breizh."}, {"text_idx": "#000005", "text": "Arouezel-tre e vefe ar chen\u0303chamant-se. Ankeniet omp eta evit dazont politikerezh yezh Rannvro Breizh. Lakaat budjed ar brezhoneg asambles gant ar varregezh stummadur a oa bet un dibab politikel strategel a-berzh Kuzul Rannvro Breizh, da vare termenadurezh ar politikerezh yezh gentan\u0303 en 2010. Anvet e oa bet ur besprezidantelezh evit ar brezhoneg hag ar gallaoueg ha betek breman\u0303 e save holl aktourien ar brezhoneg a-du gant an dibab-se."}, {"text_idx": "#000006", "text": "Ne seblant ket deomp e vefe poellek souban\u0303 paliou\u0300 adperc\u2019hennadur ar brezhoneg e-touez obererezhiou\u0300 sevenadur ha dudi ar Rannvro, dreist-holl en ur servij a vefe anvet \u201ckalite bevan\u0303 ha skinadur\u201d hervez ar pezh a glevomp. Da vat eman\u0303 dalc\u2019h dazont ar brezhoneg e stummadur brezhonegerien nevez hag en obererezhiou\u0300 a roio tro da bep hini e Breizh d\u2019ober gant ar yezh bemdez, e pep tachenn e vefe."}, {"text_idx": "#000007", "text": "Aon hon eus neuze e vefe diaesoc\u2019h tizhout paliou\u0300 an \u201cHen\u0303chaduriou\u0300 bras evit politikerezh nevez yezhou\u0300 Breizh\u201d, bet votet ganeoc\u2019h e 2018, ma vez kaset ar chen\u0303chamant-se da benn. Diaesoc\u2019h e vo luskan\u0303 obererezhiou\u0300 treuzservij en un doare efedus en abeg ma vo lakaet servij ar brezhoneg a-gostez eus politikerezhiou\u0300 bras ar Rannvro. Evit pep barregezh ar Rannvro eo ret broudan\u0303 implij ar brezhoneg. Emren e rank bezan\u0303 neuze galloud ober servij ar brezhoneg e Kuzul Rannvro Breizh."}, {"text_idx": "#000009", "text": "Seul ankenietoc\u2019h omp hag hon eus douetan\u0303s ne greskfe ket budjed ar brezhoneg e 2023, daoust m\u2019eo bet prometet gant ho skipailh da vare an dilennadegou\u0300. N\u2019omp ket evit son\u0303jal e c\u2019hellfe hentad politikerezh yezh ar Rannvro mont war-zu an normalaat ur bloavezh nemetken. Emskiant omp evel-just eus rediou\u0300 budjedel ar Rannvro er mare-man\u0303 (enkadenn energiezh, c\u2019hwezadur...), met rediet omp degas da son\u0303j e chomfe gwan-tre lodenn ar brezhoneg er budjed, zoken ma vefe tizhet ar pal a vefe dleet, da lavaret eo 1% eus budjed ar Rannvro gouestlet d\u2019ar brezhoneg e fin ar respetad-man\u0303."}, {"text_idx": "#000010", "text": "Gouzout a rit e fell deomp mont war-raok evit dazont ar brezhoneg. Setu perak e chomimp war-evezh e-ken\u0303ver engouestlou\u0300 ar c\u2019henemglev Stad-Rannvro. Gortoz a reomp ur politikerezh youlek a-berzh ho skipailh met ankeniet omp o welet ar sinou\u0300 a ziskouezfe n\u2019emaomp ket war an hent mat."}]